KOMISIJOS SPRENDIMAS
2007 m. lapkričio 19 d.
iš dalies keičiantis Sprendimą 2007/554/EB dėl tam tikrų apsaugos priemonių nuo snukio ir nagų ligos Jungtinėje Karalystėje
(Pranešta dokumentu Nr. C(2007) 5533)
(Tekstas svarbus EEE)
(2007/746/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2003 m. rugsėjo 29 d. Tarybos direktyvą 2003/85/EB dėl Bendrijos snukio ir nagų ligos kontrolės priemonių, naikinančią Direktyvą 85/511/EEB, Sprendimus 89/531/EEB bei 91/665/EEB ir iš dalies keičiančią Direktyvą 92/46/EEB (3), ypač į jos 60 straipsnio 2 dalį, 62 straipsnio 1 ir 3 dalis,
kadangi:
(1)
Atsižvelgiant į neseniai įvykusius snukio ir nagų ligos protrūkius Didžiojoje Britanijoje priimtas 2007 m. rugpjūčio 9 d. Komisijos sprendimas 2007/554/EB dėl tam tikrų apsaugos priemonių nuo snukio ir nagų ligos Jungtinėje Karalystėje (4) siekiant sustiprinti snukio ir nagų ligos kontrolės priemones, kurių ėmėsi ši valstybė narė pagal Tarybos direktyvą 2003/85/EB.
(2)
Sprendime 2007/554/EB nustatytos taisyklės, taikomos iš to sprendimo I priede išvardytų didelės rizikos zonų ir II priede išvardytų mažos rizikos zonų Didžiojoje Britanijoje (toliau - ribojimų taikymo zonos) gabenamiems produktams, kurie laikomi saugiais, nes buvo pagaminti iki ribojimų taikymo Jungtinėje Karalystėje pradžios iš žaliavų, gautų iš ribojimų netaikymo zonų, arba buvo apdoroti naudojant įrodyto veiksmingumo snukio ir nagų ligos viruso nukenksminimo metodus.
(3)
Sprendimu 2007/554/EB, su pakeitimais, padarytais Sprendimu 2007/664/EB, Komisija nustatė tam tikrų kategorijų mėsos gabenimo iš tam tikrų Sprendimo 2007/554/EB (su pakeitimais) III priede išvardytų vietovių, kuriose likus ne mažiau kaip 90 dienų iki skerdimo neužregistruota snukio ir nagų ligos protrūkių ir kuriose laikomasi tam tikrų nurodytų sąlygų, taisykles.
(4)
Remiantis gyvūnų sveikatos padėties raida Jungtinėje Karalystėje Sprendimas 2007/554/EB iš dalies pakeistas Sprendimu 2007/709/EB, o Sprendimo 2007/554/EB III priedas pakeistas, siekiant padidinti vietovės, iš kurios leidžiama eksportuoti šviežią mėsą, plotą, o šio sprendimo taikymo laikas pratęstas iki 2007 m. gruodžio 15 d.
(5)
Dabar Jungtinėje Karalystėje nustatytą snukio ir nagų ligos rizikos zoną sudaro apie 150 km spindulio plotas aplink pirmojo protrūkio vietą, kuriame vykdoma intensyvi priežiūra, siekiant patikrinti, ar šioje valstybėje narėje nėra snukio ir nagų ligos viruso infekcijos. Į šią zoną neįtrauktos vietovės, išvardytos Sprendimo 2007/554/EB III priede. Ši 150 km spindulio didelės rizikos zona turėtų būti įtraukta į to sprendimo I priedą, atsižvelgiant į regioninį suskirstymą ir apibrėžiant kitas nei „Didžioji Britanija“ II priedo vietoves.
(6)
Reikia iš dalies pakeisti Sprendimo 2007/554/EB I ir II priede išvardytų ribojimų taikymo zonų sąrašus, siekiant leisti iš II priede išvardytų vietovių gabenti gyvūninės kilmės produktus, pvz., mėsą, mėsos produktus, pieną, pieno produktus ir kitus gyvūninės kilmės produktus, ir užtikrinti patikimą apsaugą nuo draudžiamo gyvų gyvūnų ir jų spermos, kiaušialąsčių ir embrionų gabenimo iš visos Didžiosios Britanijos, įskaitant I ir II prieduose išvardytas vietoves.
(7)
Siekiant aiškumo ir nuoseklumo reikėtų ištaisyti nežymius praleidimus 6 straipsnyje, susijusius su embrionais, ir patikslinti 7 straipsnio formuluotes, susijusias su vaistais.
(8)
Pabaigusi priežiūros zonoje klinikinės ir serologinės priežiūros veiksmus, ir gavusi patenkinamus rezultatus, patvirtinančius, kad zonoje nėra snukio ir nagų ligos viruso infekcijos, Jungtinė Karalystė atšaukė 2007 m. lapkričio 5 d. priežiūros zonoje aplink patvirtintus protrūkio židinius taikytas priemones pagal Direktyvos 2003/85/EB 44 straipsnį.
(9)
Direktyvos 2003/85/EB 60 straipsnyje nustatyta, kad valstybė narė gali atgauti ankstesnį neužkrėstos snukio ir nagų liga bei infekcija šalies statusą tik įgyvendinusi tam tikras šioje direktyvoje nustatytas priemones, praėjus ne mažiau kaip trims mėnesiams nuo paskutinio užregistruoto šios ligos protrūkio ir pagal šios direktyvos nuostatas patvirtinus, kad infekcijos nėra.
(10)
Direktyvos 62 straipsnyje leidžiama pakeisti priemones, būtinas neužkrėstos šalies statusui atgauti, išsaugant tik gyvų gyvūnų judėjimo apribojimus. Todėl Sprendimo 2007/554/EB nuostatos, susijusios su gyvų gyvūnų, jų spermos, kiaušialąsčių ir embrionų judėjimu, turėtų galioti tol, kol bus patenkintos atitinkamos Direktyvos 2003/85/EB 60 straipsnyje nustatytos sąlygos.
(11)
Todėl Sprendimo 2007/554/EB taikymo laiką reikėtų pratęsti iki 2007 m. gruodžio 31 d. - trejais mėnesiais po pirminio valymo ir dezinfekcijos, atliktos po paskutinio užregistruoto protrūkio 2007 m. rugsėjo 30 d. Reikėtų numatyti nuostatas, leidžiančias netaikyti tam tikrų apribojimų gyvūninės kilmės produktams, kaip ir buvo numatyta anksčiau, iki 2007 m. gruodžio 15 d.
(12)
Todėl Sprendimą 2007/554/EB reikėtų atitinkamai iš dalies pakeisti.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2007/554/EEB iš dalies keičiamas taip:
1)
1 straipsnis papildomas šiomis 8, 9 ir 10 dalimis:
„8. Nukrypstant nuo 2 dalies nuostatų, Jungtinės Karalystės kompetentingos valdžios institucijos gali leisti vežti gyvus galvijus, avis, ožkas ir kiaules bei kitus porakanopius iš II priede išvardytų vietovių ūkių į ūkius ar skerdyklas, esančias I priede išvardytose vietovėse.
9. Nukrypstant nuo 2 dalies nuostatų, Jungtinės Karalystės kompetentingos valdžios institucijos gali leisti, oficialiai prižiūrint, vežti gyvus galvijus, avis, ožkas ir kiaules bei kitus porakanopius iš I priede išvardytų vietovių ūkių tiesiai arba pro ne daugiau kaip vieną surinkimo centrą į paskirtas skerdyklas, esančias II priede išvardytose vietovėse.
10. Nukrypstant nuo 2 dalies nuostatų, Jungtinės Karalystės kompetentingos valdžios institucijos gali leisti, oficialiai prižiūrint, vežti gyvus galvijus, avis, ožkas ir kiaules bei kitus porakanopius iš I priede išvardytų vietovių ūkių tiesiai ir į paskirtus ūkius, esančius II priede išvardytose vietovėse, be sąlyčio su prastesnės sveikatos būklės gyvūnais, su sąlyga, kad:
a)
patikrinus gyvūnus iš karto prieš pakrovimą, nenustatyta klinikinių snukio ir nagų ligos požymių ir:
i)
šių gyvūnų snukio ir nagų ligos viruso antikūnų nustatymo testo, atlikto kraujo mėginį paėmus per 10 dienų iki vežimo datos, rezultatai buvo neigiami; arba
ii)
šie gyvūnai atvežti iš ūkio, kuriame gauti neigiami serologinio tyrimo, atlikto pagal mėginių ėmimo protokolą, tinkamą ne mažesniu kaip 95 % patikimumu nustatyti 5 % snukio ir nagų ligos paplitimą, rezultatai; arba
iii)
šie gyvūnai atvežti iš III priede išvardytų vietovių ūkio ir atitinka šias sąlygas:
-
gyvūnai ne mažiau kaip 90 dienų arba nuo jų atsivedimo, jei jų amžius mažesnis nei 90 dienų, auginti ūkiuose, kurie yra III priedo 1, 2 ir 3 stulpeliuose išvardytose vietovėse, kur ne mažiau kaip per šį laikotarpį nebuvo snukio ir nagų ligos protrūkio;
-
21 dieną iki vežimo datos gyvūnai buvo prižiūrimi kompetentingų veterinarijos institucijų viename ūkyje, kuris yra ne mažiau kaip 10 km spindulio apskritimo formos teritorijos centre ir šioje teritorijoje ne mažiau kaip 30 dienų iki pakrovimo datos nebuvo snukio ir nagų ligos protrūkio;
-
į antroje įtraukoje nurodytą ūkį 21 dieną iki pakrovimo datos nebuvo atvežta snukio ir nagų ligai neatsparių rūšių gyvūnų, išskyrus kiaules, atvežamas iš jas tiekančio ūkio, atitinkančio antroje įtraukoje nustatytas sąlygas - pastaruoju atveju 21 dienos laikotarpis gali būti sutrumpintas iki 7 dienų;
iv)
gyvos kiaulės vežamos pagal piramidinio veisimo sistemą iš ūkių, kompetentingų valdžios institucijų patvirtintų šio sprendimo taikymo tikslais ir esančių ne mažiau kaip 10 km spindulio apskritimo formos teritorijos centre ir šioje teritorijoje ne mažiau kaip 30 dienų iki pakrovimo datos nebuvo snukio ir nagų ligos protrūkio.“
2)
2 straipsnis pakeičiamas taip:
„2 straipsnis
Mėsa
1. Šiame straipsnyje mėsai priskiriama „šviežia mėsa“, „malta mėsa“, „mechaniškai atskirta mėsa“ ir „mėsos pusgaminiai“, kaip apibrėžta Reglamento (EB) Nr. 853/2004 I priedo 1.10, 1.13, 1.14 ir 1.15 punktuose.
2. Jungtinė Karalystė negabena galvijų, avių, ožkų ir kiaulių bei kitų porakanopių, kurių kilmės vieta yra I priede išvardytos vietovės, mėsos arba mėsos, kuri gauta iš gyvūnų, kilusių iš i priede išvardytų jos teritorijos vietovių.
3. Mėsa, kuri pagal šio sprendimo nuostatas yra netinkama išvežti iš Jungtinės Karalystės, ženklinama pagal Direktyvos 2002/99/EB 4 straipsnio 1 dalies antrąją pastraipą arba pagal Sprendimą 2001/304/EB.
4. 2 dalyje nustatytas draudimas netaikomas mėsai, paženklintai sveikumo ženklu pagal Reglamento (EB) Nr. 854/2004 I priedo I skirsnio III skyriaus nuostatas, jeigu:
a)
mėsa aiškiai pažymėta ir nuo pagaminimo dienos buvo gabenama ir laikoma atskirai nuo mėsos, kuri pagal šį sprendimą yra netinkama gabenti iš I priede išvardytų vietovių;
b)
mėsa atitinka vieną iš šių sąlygų:
i)
ji gauta iki 2007 m. liepos 15 d; arba
ii)
ji gauta iš gyvūnų, ne mažiau kaip 90 dienų iki skerdimo datos arba nuo atsivedimo, jei jų amžius mažesnis nei 90 dienų, augintų ir paskerstų I ir II prieduose neišvardytose vietovėse; arba, jei mėsa gauta iš laukinių medžiojamųjų snukio ir nagų ligai neatsparių rūšių gyvūnų (toliau - laukiniai medžiojamieji gyvūnai), gyvūnai buvo sumedžioti už šių vietovių ribų; arba
iii)
ji atitinka 6 dalies c, d ir e punktuose nustatytas sąlygas;
c)
mėsa gauta iš naminių kanopinių ar ūkiuose auginamų medžiojamųjų snukio ir nagų ligai neatsparių rūšių gyvūnų (toliau - ūkiuose auginami medžiojamieji gyvūnai), kaip nurodyta atitinkamai III priedo 4-7 stulpeliuose pagal mėsos kategorijas, ir atitinka šias sąlygas:
i)
gyvūnai ne mažiau kaip 90 dienų iki paskerdimo datos arba nuo jų atsivedimo, jei jų amžius mažesnis nei 90 dienų, auginti ūkiuose, kurie yra III priedo 1, 2 ir 3 stulpeliuose išvardytose vietovėse, kur ne mažiau kaip per šį laikotarpį nebuvo snukio ir nagų ligos protrūkio;
ii)
21 dieną iki vežimo į skerdyklą datos arba ūkiuose auginamų medžiojamųjų gyvūnų atveju - iki skerdimo ūkyje dienos, gyvūnai buvo prižiūrimi kompetentingų veterinarijos institucijų viename ūkyje, kuris yra ne mažiau 10 km spindulio apskritimo formos teritorijos centre ir šioje teritorijoje ne mažiau kaip 30 dienų iki pakrovimo datos nebuvo snukio ir nagų ligos protrūkio;
iii)
į ii punkte nurodytą ūkį 21 dieną iki pakrovimo datos (ūkiuose auginamų medžiojamųjų gyvūnų atveju - iki skerdimo ūkyje dienos) nebuvo atvežta snukio ir nagų ligai neatsparių rūšių gyvūnų, išskyrus kiaules, atvežamas iš jas tiekančio ūkio, atitinkančio ii punkte nustatytas sąlygas - pastaruoju atveju 21 dienos laikotarpis gali būti sutrumpintas iki 7 dienų;
Tačiau kompetentinga valdžios institucija gali leisti į ii punkte nurodytą ūkį atvežti snukio ir nagų ligai neatsparių rūšių gyvūnus, kurie atitinka i ir ii punktuose nustatytas sąlygas ir kurie:
-
atvežami iš ūkio, į kurį 21 dieną iki gabenimo į ii punkte nurodytą ūkį nebuvo atvežta snukio ir nagų ligai neatsparių rūšių gyvūnų, išskyrus kiaules, atvežamas iš jas tiekiančio ūkio - pastaruoju atveju 21 dienos laikotarpis gali būti sutrumpintas iki 7 dienų; arba
-
kurių snukio ir nagų ligos viruso antikūnų nustatymo testo, atlikto kraujo mėginį paėmus 10 dienų laikotarpiu iki gabenimo į ii punkte nurodytą ūkį datos, rezultatai buvo neigiami; arba
-
šie gyvūnai atvežti iš ūkio, kuriame gauti neigiami serologinio tyrimo, atlikto pagal mėginių ėmimo protokolą, tinkamą ne mažesniu kaip 95 % patikimumu nustatyti 5 % snukio ir nagų ligos paplitimą, rezultatai;
iv)
gyvūnai arba ūkiuose auginamų medžiojamųjų gyvūnų, paskerstų ūkyje, atveju - skerdenos buvo vežamos oficialiai tikrinant transporto priemonėmis, kurios prieš pakraunant buvo išvalytos ir dezinfekuotos, iš ii punkte nurodyto ūkio į paskirtą skerdyklą;
v)
gyvūnai buvo paskersti mažiau negu po 24 valandų nuo atvežimo į skerdyklą ir atskirai nuo gyvūnų, kurių mėsa nėra tinkama gabenti iš I priede išvardytų vietovių;
d)
III priedo 8 stulpelyje teigiamai pažymėta mėsa buvo gauta iš laukinių medžiojamųjų gyvūnų, sumedžiotų vietovėse, kur snukio ir nagų ligos protrūkių nebuvo ne mažiau kaip 90 dienų iki sumedžiojimo dienos, ir ne mažesniu kaip 20 km atstumu nuo III priedo 1, 2 ir 3 stulpeliuose nenurodytų vietovių;
e)
be to, c ir d punktuose nurodyta mėsa turi atitikti šias papildomas sąlygas:
i)
tokią mėsą gabenti galima tik leidus Jungtinės Karalystės kompetentingoms veterinarijos institucijoms, jeigu c punkto iv papunktyje nurodyti gyvūnai vežti į skerdyklą, neužvežant jų į III priedo 1, 2 ir 3 stulpeliuose nenurodytų vietovių ūkius;
ii)
visais atvejais mėsa aiškiai pažymėta, tvarkoma, laikoma ir vežama atskirai nuo mėsos, kuri nėra tinkama gabenti iš I priede išvardytų vietovių;
iii)
per oficialiai paskirto veterinarijos gydytojo atliktą post-mortem patikrinimą išsiuntimo skerdykloje arba ūkyje augintų medžiojamųjų gyvūnų skerdimo ūkyje atveju - c punkto ii papunktyje nurodytame ūkyje, arba laukinių medžiojamųjų gyvūnų atveju - laukinių medžiojamųjų gyvūnų mėsą tvarkančioje įmonėje, nenustatyta snukio ir nagų ligos klinikinių požymių ar ligos post-mortem įrodymų;
iv)
mėsa ne mažiau kaip 24 valandas po c ir d punktuose nurodytų gyvūnų post-mortem patikrinimo buvo palikta skerdykloje, ūkyje ar įmonėje, nurodytoje e punkto iii papunktyje;
v)
bet koks tolesnis mėsos paruošimas gabenti iš I priede išvardytų vietovių laikinai sustabdomas:
-
jei snukio ir nagų liga nustatyta e punkto iii papunktyje nurodytoje skerdykloje, ūkyje ar įmonėje, tol, kol paskerdžiami visi ten esantys gyvūnai, o visa mėsa ir kritę gyvūnai pašalinami, ir nuo šios įmonės ir ūkio visiško išvalymo ir dezinfekavimo prižiūrint oficialiai paskirtam veterinarijos gydytojui praėjo ne mažiau kaip 24 valandos, ir
-
jei toje pačioje įmonėje skerdžiami snukio ir nagų ligai neatsparūs gyvūnai yra atvežti iš ūkių, esančių I priede išvardytose vietovėse, ir jie neatitinka 4 dalies c ar d punktuose nustatytų sąlygų, tol, kol visi šie gyvūnai paskerdžiami, o skerdykla, ūkis ar įmonė išvaloma ir dezinfekuojama prižiūrint oficialiai paskirtam veterinarijos gydytojui;
vi)
centrinės veterinarijos institucijos perduoda kitoms valstybėms narėms ir Komisijai skerdyklų, ūkių ir įmonių, kurias jos patvirtino c, d ir e punktų taikymo tikslais, sąrašą.
5. Centrinių veterinarijos institucijų prižiūrima kompetentinga veterinarijos tarnyba tikrina, kaip laikomasi 3 ir 4 dalyse nustatytų sąlygų.
6. Šio straipsnio 2 dalyje nustatytas draudimas netaikomas šviežiai mėsai, gautai iš galvijų, avių, ožkų ir kiaulių bei kitų porakanopių, kurie užauginti I priede neišvardytose vietovėse, ir kurie, nukrypstant nuo 1 straipsnio 2 ir 3 dalių, oficialiai prižiūrint ir neužvežant į I priede išvardytų vietovių ūkius, vežami tiesiai į skerdyklas I priede išvardytose vietovėse nedelsiant paskersti, su sąlyga, kad tokia šviežia mėsa atitinka šias sąlygas:
a)
visa tokia šviežia mėsa paženklinta sveikumo ženklu pagal Reglamento (EB) Nr. 854/2004 I priedo I skyriaus III skirsnį;
b)
skerdykloje:
i)
užtikrinama griežta veterinarinė kontrolė;
ii)
bet koks mėsos parengimas išgabenimui į I priede neišvardytas vietoves, jei toje pačioje skerdykloje skerdžiami snukio ir nagų ligai neatsparūs gyvūnai iš ūkių, esančių I priede išvardytose vietovėse, sustabdomas tol, kol visi tokie gyvūnai paskerdžiami, o skerdykla išvaloma ir dezinfekuojama prižiūrint oficialiai paskirtam veterinarijos gydytojui;
c)
šviežia mėsa aiškiai pažymėta ir vežama bei laikoma atskirai nuo mėsos, netinkamos gabenti iš Jungtinės Karalystės;
Centrinių veterinarijos institucijų prižiūrima kompetentinga veterinarijos tarnyba tikrina, kaip laikomasi pirmoje pastraipoje nustatytų sąlygų.
Centrinės veterinarijos institucijos pateikia Komisijai ir kitoms valstybėms narėms sąrašą įmonių, kurias jos patvirtino šios dalies taikymo tikslais.
7. 2 dalyje numatytas draudimas netaikomas šviežiai mėsai, gaunamai iš I priede išvardytų vietovių mėsos išpjaustymo įmonių, jei laikomasi šių sąlygų:
a)
tą pačią dieną išpjaustymo įmonėje perdirbama tik šviežia mėsa, kaip apibrėžta 4 dalies b punkte ir 6 dalyje. Perdirbus šių reikalavimų neatitinkančią mėsą, atliekamas valymas ir dezinfekcija;
b)
visa mėsa paženklinta sveikumo ženklu pagal Reglamento (EB) Nr. 854/2004 I priedo I skyriaus III skirsnį;
c)
išpjaustymo įmonėje užtikrinama griežta veterinarinė kontrolė;
d)
šviežia mėsa aiškiai pažymėta ir vežama bei laikoma atskirai nuo mėsos, kuri yra netinkama gabenti iš I priede išvardytų vietovių.
Centrinių veterinarijos institucijų prižiūrima kompetentinga veterinarijos tarnyba tikrina, kaip laikomasi pirmoje pastraipoje nustatytų sąlygų.
Centrinės veterinarijos institucijos pateikia kitoms valstybėms narėms ir Komisijai sąrašą įmonių, kurias jos patvirtino, taikydamos šią dalį.
8. Prie iš Jungtinės Karalystės į kitas valstybes nares gabenamos mėsos pridedamas oficialus sertifikatas, kuriame įrašoma:
„Mėsa atitinka 2007 m. rugpjūčio 9 d. Komisijos sprendimą 2007/554/EB dėl tam tikrų apsaugos priemonių nuo snukio ir nagų ligos Jungtinėje Karalystėje.““
3)
3 straipsnio 2 dalis pakeičiama taip:
„2. 1 dalyje nustatytas draudimas netaikomas mėsos produktams, paženklintiems sveikumo ženklu pagal Reglamento (EB) Nr. 854/2004 I priedo I skirsnio III skyrių, jei šie mėsos produktai:
a)
aiškiai pažymėti ir nuo pagaminimo dienos vežami ir laikomi atskirai nuo mėsos produktų, kurie pagal šio sprendimo nuostatas netinkami gabenti iš I priede išvardytų vietovių;
b)
atitinka vieną iš šių sąlygų:
i)
pagaminti iš 2 straipsnio 4 dalies b punkte ir 6 dalyje nurodytos mėsos, arba
ii)
apdoroti bent vienu atitinkamu būdu, nustatytu Direktyvos 2002/99/EB III priedo 1 dalyje snukio ir nagų ligos atvejams.
Centrinių veterinarijos institucijų prižiūrima kompetentinga veterinarijos tarnyba tikrina, kaip laikomasi pirmoje pastraipoje nustatytų sąlygų.
Centrinės veterinarijos institucijų pateikia kitoms valstybėms narėms ir Komisijai sąrašą įmonių, kurias jos patvirtino šios dalies taikymo tikslais.“
4)
6 straipsnio 2 dalis pakeičiama taip:
„2. 1 dalyje nustatyti draudimai netaikomi:
a)
iki 2007 m. liepos 15 d. gautiems spermai, kiaušialąstėms ir embrionams;
b)
užšaldytai galvijų spermai ir embrionams, užšaldytai kuilių spermai, užšaldytai avinų ir ožių spermai bei avių ir ožkų embrionams, importuotiems į Jungtinę Karalystę, laikantis atitinkamai Direktyvų 88/407/EEB, 89/556/EEB, 90/429/EEB arba 92/65/EEB sąlygų, ir kurie po įvežimo į Jungtinę Karalystę buvo laikomi ir vežami atskirai nuo spermos, kiaušialąsčių ir embrionų, kurie netinkami gabenti pagal 1 dalį;
c)
užšaldytai galvijų, kuilių, avinų ir ožių spermai ir galvijų, kiaulių, avių ir ožkų embrionams, jei gyvūnai ne mažiau kaip 90 dienų prieš surinkimą ir surinkimo proceso metu buvo laikomi II priede išvardytose vietovėse arba įvežti į II priede išvardytas vietoves iš I priede neišvardytų vietovių per ne mažiau kaip 90 dienų iki surinkimo datos, ir kurie:
i)
buvo laikomi patvirtintomis sąlygomis ne mažiau kaip 30 dienų iki gabenimo datos; ir
ii)
buvo paimti iš gyvūnų donorų, laikomų centruose ar ūkiuose:
-
kuriuose ne mažiau kaip 90 dienų iki ir ne mažiau kaip 30 dienų po spermos ar embrionų surinkimo datos nenustatyta snukio ir nagų ligos; ir
-
kurie yra ne mažiau kaip 10 km spindulio apskritimo formos teritorijos centre ir šioje teritorijoje ne mažiau kaip 30 dienų iki surinkimo datos nenustatyta snukio ir nagų ligos atvejų.
Prieš gabenant a, b ir c punktuose nurodytą spermą ar embrionus centrinės veterinarijos institucijos kitoms valstybėms narėms ir Komisijai pateikia šios dalies taikymo tikslais patvirtintų centrų ir grupių sąrašą.“
5)
7 straipsnio 2 dalis pakeičiama taip:
„2. 1 dalyje nustatytas draudimas netaikomas kailiams ir odoms, kurie:
a)
buvo gauti Jungtinėje Karalystėje iki 2007 m. liepos 15 d.; arba
b)
atitinka Reglamento (EB) Nr. 1774/2002 VIII priedo VI skyriaus A dalies 2 punkto c arba d papunkčių reikalavimus, arba
c)
buvo gauti I priede neišvardytose vietovėse laikantis Reglamentu (EB) Nr. 1774/2002 nustatytų sąlygų ir po atvežimo į I priede išvardytas vietoves laikomi ir vežami atskirai nuo kailių ir odų, kurie netinkami gabenti pagal 1 dalį; arba
d)
buvo gauti iš skerdykloje arba ūkiuose auginamų medžiojamųjų gyvūnų atveju - ūkyje paskerstų gyvūnų, laukinių medžiojamųjų gyvūnų atveju - sumedžiotų mėsai gauti gyvūnų pagal 2 straipsnio 4 dalies b punktą arba 2 straipsnio 6 dalį.
Apdoroti kailiai ir odos atskiriami nuo neapdorotų kailių ir odų.“
6)
8 straipsnio 2 dalies a punktas pakeičiamas taip:
„a)
gyvūninės kilmės produktams, kurie:
i)
termiškai apdoroti:
-
hermetiškai uždarytoje talpykloje 3,00 arba daugiau Fo temperatūra, arba
-
kai pasiekiama ne mažesnė nei 70°C vidaus temperatūra, arba
ii)
buvo pagaminti I priede neišvardytose vietovėse laikantis Reglamentu (EB) Nr. 1774/2002 nustatytų sąlygų ir po atvežimo į I priede išvardytas vietoves laikomi ir vežami atskirai nuo gyvūninės kilmės produktų, netinkamų gabenti pagal 1 dalį; arba
iii)
buvo pagaminti iš skerdykloje arba ūkiuose auginamų medžiojamųjų gyvūnų atveju - ūkyje paskerstų gyvūnų, laukinių medžiojamųjų gyvūnų atveju - sumedžiotų mėsai gauti gyvūnų pagal 2 straipsnio 4 dalies b punktą arba 2 straipsnio 6 dalį, ir
-
atitinka Reglamento (EB) Nr. 1774/2002 VIII priedo II skyriaus A dalies 1 punktą, ir
-
buvo laikomi ir vežami atskirai nuo gyvūninės kilmės produktų, netinkamų gabenti pagal šio straipsnio 1 dalį ir 2 straipsnio 2 dalį;“
7)
8 straipsnio 7 dalis pakeičiama taip:
„7. Nukrypstant nuo 3 dalies, prie 2 dalies i ir j punktuose minimų produktų užteka pridėti prekybos dokumentą, kuriame nurodoma, kad produktai skirti naudoti in-vitro diagnostikai, kaip laboratoriniai reagentai, vaistai ar medicininiai prietaisai, jei šie produktai aiškiai paženklinti „naudoti tik in-vitro diagnostikai“ arba „naudoti tik laboratorijoje“ kaip „vaistus“ arba „medicininius prietaisus“.“
8)
9 straipsnio 2 dalies pirmas sakinys pakeičiamas taip:
„2. Tais atvejais, kai produktai skirti pardavimui galutiniam vartotojui, kompetentingos Jungtinės Karalystės valdžios institucijos gali leisti mišrias gyvūninės kilmės produktų siuntas, kiekvieną iš kurių, laikantis šio sprendimo, galima siųsti su lydimuoju prekybos dokumentu, patvirtinamu pridedant oficialaus veterinarinio sertifikato kopiją, kuria patvirtinama, kad“.
9)
17 straipsnis pakeičiamas taip:
„Šis sprendimas taikomas iki 2007 m. gruodžio 31 d.
Tačiau 2, 3, 4, 5, 7 ir 8 straipsniuose nustatyti draudimai gabenti ir su šiais draudimais susijusios 9 ir 11 straipsnių nuostatos bei 14 straipsnio nuostatos taikomos iki 2007 m. gruodžio 15 d.“
10)
I, II ir III priedai pakeičiami priedo tekstu.
2 straipsnis
Įgyvendinimas
Valstybės narės iš dalies keičia prekybai taikomas priemones, kad jos atitiktų šį sprendimą. Apie tai valstybės narės nedelsdamos praneša Komisijai.
3 straipsnis
Adresatai
Šis sprendimas skirtas valstybėms narėms.
Priimta Briuselyje, 2007 m. lapkričio 19 d.